钦定古今图书集成/明伦汇编/闺媛典/第335卷 > 吴安持妻王氏
## 钦定古今图书集成/明伦汇编/闺媛典/第335卷 > 吴安持妻王氏

按《冷斋夜话》：舒王女，吴安持之妻，蓬莱县君，工诗，多
佳句。有诗寄舒王曰：“西风吹入小窗纱，秋色应怜我
忆家。极目江山千里恨，依然和泪看黄花。”舒王以《楞
严经新释》付之，有和诗曰：“青灯一点映窗纱，好读《楞
严》莫忆家。能了诸缘如幻梦，世间唯有妙莲花。”
按，《墨庄漫录》：王荆公女，适吴丞相之子，封长安县君。
能诗，尝见亲族妇女有服者带白罗系头子者，因戏
为诗云：“香罗如雪缕新裁，惹住乌云不放回。还似远
山秋水际，夜来吹散一枝梅。”其姑丞相鱼轩李氏，侍
从徐宥之女也，亦能文，有诗云：“絮如柳陌三春雨，花
落梨园一笛风。百尺玉楼帘半卷，夜深人在水晶宫。”
皆妇人有才思者。